0538.xml
نوبل انعام کی رقم کو پاکستان میں بچوں کی تعلیم پر خرچ کروں گی، میری رہائش مغرب میں لیکن دل پاکستان میں ہے، بہت جلد پاکستان آؤں گی  نوبل انعام یافتہ ملالہ یوسفزئی کی پاکستان ٹیلی ویژن سے خصوصی بات چیت
اسلام آباد ۔22 اکتوبر (اے پی پی) دنیا کی کم عمر ترین نوبل انعام یافتہ پاکستانی طالبہ ملالہ یوسفزئی نے کہا ہے کہ نوبل انعام کی رقم کو پاکستان میں بچوں کی تعلیم پر خرچ کروں گی ، میری رہائش مغرب میں لیکن دل پاکستان میں ہی ہے، اپنے وطن میں محبت کا احساس سب سے مختلف ہوتا ہے، انشاء اللہ بہت جلد پاکستان آؤں گی اور سوات جاؤں گی۔ میری روح سوات میں ہی ہے۔ ان خیالات کا اظہار انہوں نے بدھ کو پاکستان ٹیلی ویژن سے خصوصی بات چیت کرتے ہوئے کیا۔ واضح رہے کہ نوبل انعام جیتنے کے بعد ملالہ یوسفزئی کا یہ سب سے پہلا ٹی وی انٹرویو تھا جس کے لئے انہوں نے اپنے قومی چینل پی ٹی وی کا انتخاب کیا جس میں وہ اپنے اہلخانہ کے ہمراہ شریک ہوئیں۔ ملالہ یوسفزئی کا کہنا تھا کہ انہیں فخر ہے کہ وہ پاکستانی ہیں اور وہ اپنے پاکستان کی خدمت کرنا چاہتی ہیں۔ اپنی سیاست کا آغاز نچلی سطح سے کرنا چاہتی ہوں اور ملک کی تمام سیاسی جماعتوں سے کہتی ہوں کہ ملک کی خوشحالی کیلئے مل کر کام کریں۔ متحد ہو کر ملک کو ترقی کی راہ پر گامزن کیا جاسکتا ہے۔ پاکستان کے مسائل کے حل کیلئے ہمیں متحد ہونا ہوگا۔ ایک سوال کے جواب میں ملالہ نے کہا کہ انہیں امید نہیں تھی کہ وہ نوبل انعام جیت جائیں گی بلکہ انہوں نے اپنے والد سے کہا کہ ہمیں نوبل انعام کو بھول کر اپنے ملک کے بچوں کی تعلیم کیلئے کام کرنا ہوگا کیونکہ مجھے ابھی بہت کچھ کرنا ہے۔ انہوں نے کہا کہ مجھے نوبل انعام جیتنے کی خوشی تو ہے لیکن میری تمام تر توجہ بچوں کی تعلیم کی طرف مرکوز ہے۔ سکول نہ جانے والے بچوں کو تعلیم کی طرف لانا میری بڑی مہم ہے اور میں چاہتی ہوں کہ میری تعلیمی مہم میں لوگ میرا ساتھ دیں۔ میں تعلیم کیلئے اپنی جدوجہد ہر حال میں جاری رکھوں گی اور نوبل انعام کی رقم کو پاکستان میں بچوں کی تعلیم پر خرچ کروں گی۔ انہوں نے کہا کہ وہ اپنی تعلیم کو بھی جاری رکھیں گی اور خواہش ہے کہ کسی اچھی یونیورسٹی میں داخلہ لوں لیکن میں یہ داخلہ اپنی اہلیت کی بنیاد پر حاصل کرنا چاہتی ہوں۔ متنازعہ مصنفین کے ساتھ تصاویر کے حوالے سے پوچھے گئے ایک سوال کے جواب میں انہوں نے کہا کہ انہیں معلوم نہیں تھا کہ فوٹو سیشن میں تسلیمہ نسرین بھی موجود ہیں۔ ملالہ نے بتایا کہ جس دن انہیں نوبل انعام دیا گیا وہ اپنی کلاس میں کیمسٹری کی کلاس لے رہی تھیں کہ ان کی ایک ٹیچر نے آکر انہیں ایوارڈ جیتنے کے بارے خبر دی جس کے بعد میں نے وہاں ایک مختصر تقریر بھی کی۔ انہوں نے کہا کہ میری خواہش ہے کہ پاکستان میں تمام بچوں کو تعلیم کی بہتر سہولیات حاصل ہوں اسی لئے ملالہ فنڈ سے سوات میں بچوں کی تعلیم کیلئے پہلے منصوبے کی تعمیر جاری ہے اور اب نوبل انعام کی رقم کو بھی پاکستان میں بچوں کی تعلیم پر خرچ کروں گی۔ انہوں نے کہا کہ ہم لڑکوں کے لئے تو خواب دیکھتے ہیں لیکن لڑکیوں کیلئے نہیں۔ ایک اور سوال کے جواب میں ملالہ کا کہنا تھا کہ وہ بینظیر بھٹو کی طرح بننا چاہتی ہیں کیونکہ بینظیر بھٹو عالمی سیاست کے لئے ایک مثال ہیں۔ انہوں نے مزید کہا کہ ہمیں ایک دوسرے کے مذاہب کا احترام اور برداشت کوکے کلچرکوپروا ن چڑھانا ہوگا کیونکہ ہمارا دین اسلام ہمیں صبر اور برداشت کا درس دیتا ہے۔ انٹرویو میں شریک ملالہ یوسفزئی کے والدین ضیاء الدین یوسفزئی نے کہا کہ وہ اپنے قومی چینل پی ٹی وی کی وساطت سے نوبل انعام کی خوشیاں پوری قوم کے ساتھ منا رہے ہیں۔ انہوں نے سوات کے سکول کی بچیوں کو خواب دیکھنا سکھایا۔ ان کا مزید کہنا تھا کہ وہ کسی کے ہاتھوں استعمال ہونے والے لوگ نہیں ملک چھوڑ کر برطانیہ آنا ایک حادثہ تھا۔ پاکستان دہشتگردی کا شکار ہے ایسے دور میں نوبل انعام کا ملنا سازش نہیں ہوسکتی۔ ملالہ یوسفزئی کی والدہ تورپکئی یوسفزئی نے کہا کہ ملالہ کی پیدائش پر انہیں بہت خوشی ہوئی جبکہ ہمارے معاشرے میں بچوں کی پیدائش پر زیادہ خوشی منائی جاتی ہے۔ انہوں نے بتایا کہ وہ ملالہ کو گھر میں پیار سے بلی اور خوبانی کے نام سے پکارتی ہیں۔ ایک سوال کے جواب میں انہوں نے کہا کہ پاکستان بہت یاد آتا ہے ہمیشہ اس کے امن کیلئے دعا کرتی ہوں۔ مجھے خوشی ہے کہ ملالہ موت کے منہ سے بچ کر نکل آئی ہیں۔ ملالہ پر حملہ کرنے والوں کو معاف کر دیا ہے اللہ انہیں ہدایت دے۔ دل میں خوف ضرور ہے مگر وہ پاکستان ضرور آئیں گے۔
APP
22.10.14
0538p.xml
ملالہ کو امریکہ میں لبرٹی میڈل سے نوازا گیا ایک لاکھ ڈالر پاکستان میں تعلیم امدادی کاموں کیلئے وقف کرنیکا اعلان
نیویارک (نمائندہ خصوصی+ نیٹ نیوز+ ایجنسیاں) دنیا کی سب سے کم عمر نوبل انعام یافتہ ملالہ یوسفزئی کو فلاڈلفیا میں لبرٹی میڈل سے نوازا گیا ہے۔ اس کے علاوہ انہیں فوربس انڈر 30 ڈوئر ایوارڈ بھی دیا گیا ہے۔ یہ ایوارڈ فلاڈلفیا میں انڈر 30 سمٹ کے موقع پر دیا گیا۔ ملالہ یوسف زئی نے پھر عالمی امن اور عالمی سطح پر تعلیم کی اپیل کو دہرایا۔ امریکی نیشنل کانسٹی ٹیوشن سنٹر کی ویب سائٹ کے مطابق لبرٹی میڈل ہر سال ایسے شخص کو دیا جاتا ہے جو آزادی کی نعمت کی حفاظت کیلئے بے حد کوشش کرتا ہے۔ یہ میڈل انکی بے مثال بہادری پر دیا گیا ہے۔ یہ ایوارڈ ہر سال فلاڈیلفیا میں دیا جاتا ہے۔ اس موقع پر ملالہ یوسفزئی نے کہا دنیا میں کہیں بھی کوئی لڑکی یا کوئی بچہ ایسا نہ ہو جو تعلیم سے محروم رہ جائے۔ اس میڈل کے ساتھ انہیں ایک لاکھ امریکی ڈالر کے نقد انعام سے بھی نوازا گیا۔ ملالہ یوسفزئی نے کہا کہ وہ اس اعزازی رقم کو پاکستان میں تعلیم اور امدادی کاموں کیلئے وقف کرنا چاہتی ہیں۔ ملالہ یوسفزئی بچوں اور لڑکیوں کی تعلیم کیلئے ملالہ فنڈ چلاتی ہیں۔ تعلیم کے متعلق حال ہی میں ہونے والے انکشاف کے مطابق پاکستان میں کروڑوں بچے آج بھی تعلیم سے محروم ہیں۔ ایک تازہ رپورٹ میں کہا گیا ہے کہ پاکستان میں ڈھائی کروڑ بچے تعلیم کے حق سے محروم ہیں جن میں سے 50 فیصد سے زیادہ کا تعلق صوبہ پنجاب سے ہے۔ ملالہ نے کہا کہ نوبل امن انعام سے بچوں کی تعلیم کیلئے کام کرنے کی ترغیب اور حوصلہ ملا ہے وہ چاہتی ہیں کہ دنیا کا ہر ایک بچہ سکول جائے۔ ملالہ نے عالمی امن اور تعلیم پر زور کے حوالے سے اپنا مؤقف دہرایا۔ انہوں نے کہا کہ دنیا بھر میں کوئی لڑکی کوئی بچہ تعلیم سے محروم نہیں ہونا چاہئے۔ یہ ایوارڈ بہادری اور تعلیم کے شعبہ میں خدمات کے عوض دیا گیا ہے۔ تقریب سے خطاب کرتے ہوئے ملالہ یوسفزئی نے کہا کہ لبرٹی میڈل حاصل کرنے پر فخر ہے جس کے حصول کے بعد تعلیم کے فروغ اور بچوں کے حقوق کے لئے جاری مہم کو مزید تیز کرنے کی حوصلہ افزائی ہوگی۔ ملالہ نے انعامی رقم پاکستان میں تعلیم کے فروغ کے لئے وقف کرنے کا اعلان کرتے ہوئے کہا کہ تعلیم بہترین ہتھیار ہے جس کے ذریعے غربت، جہالت اور دہشتگردی کا خاتمہ کیا جا سکتا ہے۔ انہوں نے تمام ممالک سے اپیل کی کہ وہ ہتھیاروں کے بجائے تعلیم پر رقم خرچ کریں جس میں بچوں کا مستقبل پوشیدہ ہے۔ اس موقع پر این سی سی کے چیئرمین جیب بش نے کہا کہ ملالہ یوسفزئی کی آزادی اور برابری کے لئے جاری لڑائی اس بات کا ثبوت ہے کہ وہ ایسی رہنما ہیں جو تعلیم کے لئے مخلص ہیں اور تمام نوجوانوں کو ملالہ کے نقش قدم پر چل کر سٹیٹس کو کے خاتمے اور دنیا بھر میں تبدیلی کے لئے کوششیں کرنی چاہیے۔ ملالہ یوسفزئی سے قبل یہ میڈل سابق امریکی صدور ایچ ڈبلیو بش، بل کلنٹن کے علاوہ نیلسن منڈیلا، شعمون پیریز، کوفی عنان اور بونو کو دیا جا چکا ہے۔ ملالہ نے کہا کہ تعلیم غربت، جہالت اور دہشت گردی کے خلاف بہترین ہتھیار ہے۔ دنیا بھر سے کہتی ہوں کہ آئیے مل کر جنگوں کا خاتمہ کریں یہ رقم پاکستان میں بچوں کی تعلیم کیلئے خرچ کی جائیگی۔ پی ٹی وی سے انٹرویو میں ملالہ نے کہا کہ میری تمام توجہ بچوں کی تعلیم پر مرکوز ہے۔ نوبل امن انعام جیتنے کی توقع نہیں تھی۔ امید ہے ایک دن پاکستان آئوں گی۔ سوات میں طالبان دہشت گردی کے ذمہ دار ہیں، پاکستان کی خدمت کرنا چاہتی ہوں۔ نوبل انعام ملنے پر سکول میں مختصر تقریر کی۔ ملالہ فنڈ سے تعلیم کے منصوبے پر کام جاری ہے۔ نوبل انعام کی رقم پاکستان میں بچوں کی تعلیم پر خرچ کی۔ سوات میں بچیوں کو سکالرشپ دی اور ان کے خاندان کو سپورٹ کرتی ہوں۔ ہمارے دل ابھی پاکستان ہی میں ہیں۔ سوات میں 4 موسم ہوتے ہیں لیکن یہاں ایک ہی ہے۔ سیاست کرنے سے میرا مطلب پاکستان کی خدمت کرنا ہے۔ سیاست میں تجربہ انتہائی اہم کردار ادا کرتا ہے۔ ہمیں اب اجتماعی طور پر کام کرنا چاہئے۔ تمام سیاسی پارٹیوں سے کہتی ہوں کہ پاکستان کی بہتری کیلئے کام کریں۔ مغرب کے عوام میں صبر اور برداشت ہے۔ اپنا پہلا پراجیکٹ سوات میں شروع کرنے کا فیصلہ کیا ہے۔ اب موقع پر ملالہ کے والد اور والدہ نے بھی خطاب کیا۔ ملالہ یوسفزئی نے انکشاف کیا جس روز ان کو امن کا نوبل انعام ملنے کا اعلان کیا گیا اس روز وہ اپنا سکول کا کام مکمل نہیں کر پائی تھی جس کے نتیجے میں استانی سے ڈانٹ بھی پڑی تھی۔ جب مجھے امن کا نوبل انعام ملا تو میں کلاس روم میں تھی اور ٹیچر کے بتانے پر بہت خوشی ہوئی۔ نوبل انعام یافتہ ملالہ یوسفزئی کی والدہ تورپکئی نے کہاہے کہ ملالہ کو گھر میں پیار سے بلی اور خوبانی کہہ کر پکارا جاتا ہے۔ ہمارے دل میں خوف ہے لیکن پاکستان ہمارا وطن ہے ہم واپس ضرور جائیں گے۔ مجھے خوشی ہے کہ ملالہ دہشت گردوں سے بچ کر آ گئی۔ حکومت کی طرف سے ملالہ کی سیکیورٹی کیلئے پیشکش کی گئی تھی۔ میں نے ملالہ کی دادی کو حملے کی بجائے ایکسیڈنٹ کا بتایا تھا۔ ملالہ یوسفزئی کے والد ضیاء الدین یوسفزئی نے کہا کہ ہم وہ لوگ نہیں جنہیں استعمال کیا جا سکے ملالہ نے سوات کے سکول کی بچیوں کو خواب دیکھنا سکھایا۔ میں عدم تشدد کا قائل ہوں لیکن تنقید کرنے والوں کا بھی خیرخواہ ہوں۔ ہم وہ لوگ نہیں جنہیں استعمال کیا جاسکے۔ ملالہ نے تو سوات کے سکول کی بچیوں کو خواب دیکھنا سکھایا ہے۔ انہوں نے کہا کہ مجھے مسلمان ہونے کیلئے کسی سرٹیفکیٹ کی ضرورت نہیں
nawa-e-waqt
23.10.14